《木兰花慢 新霁过蝶庵访云臣不遇词以柬之》
清代·陈维崧

杏花村卖酒，风弄处、一旗偏。且侧帽微吟，閒携步屧，来趁斜川。

风前。暗添语笑，尽閒坊、小曲总暄妍。拟作鹤窥篱外，暂勾蝶出花间。

阑干。柳絮滚香绵。吹向绣帘边。奈绿窗倚遍，垆薰阒若，茗椀依然。

吟鞭。知他甚处，料狂僧、小史与流连。斗叶定迷深巷，冲歌准上游船。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。